钦定古今图书集成/历象汇编/乾象典/第081卷 > 《鹿田听雨记》谢翱
## 钦定古今图书集成/历象汇编/乾象典/第081卷 > 《鹿田听雨记》谢翱

乡。余见南岳僧言岳顶望日出海，看云生树石，与岩
屋听风雨敻异人，世尝疑其言之过。比游金华之北
山，宿东西鹿田，夜闻风雨声，滃郁浥隘，琤琮澎湃，淅
淅浮浮，冷冷翏翏，或散或衰，或赴或休，或激或射，或
凌或沥，或沉或淫，或溜或溢。其过虚若乘，其击实若
盈，其举朽若胜。而振于叶也若凭，其赴于壑也若崩，
其回旋于空而薄乎轩窗也若涛风击舟而拥于败
罾，是不可得而诘其名也。盖其地近洞天山川，鬼神
虎豹蛟龙虫蛇，罔象烟云，水石之所聚，故声郁而不
散；其石虚窾窍，垤坳析圈，洼臼㟏峥，口鼻之所出，故
其声“泊”以深；其林木靃霏枯新坚脆，荣实，瘿液之所
生，故其声“泛以啬”；其势之来也殊方其席而怒也殊
力，其散而游于物也殊殖。故能若无若有，万变而不
穷。畸人孤子，抱膝拥衾，感极生悲，而继之以泣，故其
听也独真。于是信乡之所闻于僧者不谬。然僧之听
乎此，与人世异，而吾之听此复与僧异。知吾与人世
与僧之所以为异，则兹游也，将必有与吾不异，而深
知此声者乎？是为记。